2 POSĖDIS

# SPRENDIMAS

**DĖL KAUNO RAJONO SAVIVALDYBĖS NEVYRIAUSYBINIŲ ORGANIZACIJŲ TARYBOS NUOSTATŲ PATVIRTINIMO**

2020 m. vasario 27 d. Nr. TS-114

Kaunas

Vadovaudamasi Lietuvos Respublikos vietos savivaldos įstatymo 16  straipsnio   
4 dalimi, 18 straipsnio 1 dalimi, Lietuvos Respublikos nevyriausybinių organizacijų plėtros įstatymo Nr. XII-717 pakeitimo įstatymo 2 straipsnio 4 dalimi, Kauno rajono savivaldybės taryba nusprendžia:

1. Patvirtinti Kauno rajono savivaldybės nevyriausybinių organizacijų tarybos nuostatus (pridedama).
2. Pripažinti netekusiu galios Kauno rajono savivaldybės tarybos 2014 m. spalio   
   30 d. spendimą Nr. TS-428 „Dėl Kauno rajono savivaldybės nevyriausybinių organizacijų tarybos sudėties ir jos nuostatų patvirtinimo“.

Šis sprendimas gali būti skundžiamas savo pasirinkimu Lietuvos Respublikos administracinių ginčų komisijos Kauno apygardos skyriui (Laisvės al. 36, LT-44240 Kaunas) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Kauno rūmams (A. Mickevičiaus g. 8A, LT-44312 Kaunas) Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotam asmeniui dienos.

Savivaldybės meras Valerijus Makūnas

PATVIRTINTA

Kauno rajono savivaldybės tarybos

2020 m. vasario 27 d. sprendimu Nr. TS-114

**KAUNO RAJONO SAVIVALDYBĖS NEVYRIAUSYBINIŲ ORGANIZACIJŲ TARYBOS NUOSTATAI**

**I SKYRIUS**

**BENDROJI DALIS**

* + 1. Kauno rajono savivaldybės nevyriausybinių organizacijų tarybos nuostatai (toliau – nuostatai) nustato Kauno rajono savivaldybės nevyriausybinių organizacijų tarybos (toliau – Taryba) tikslus, funkcijas, teises, sudėtį ir darbo organizavimą.

1. Taryba yra patariamoji institucija, užtikrinanti nevyriausybinių organizacijų (toliau – NVO) dalyvavimą nustatant, formuojant ir įgyvendinant nevyriausybinių organizacijų plėtros politiką Kauno rajono savivaldybėje.
2. Taryba savo veikloje vadovaujasi Lietuvos Respublikos konstitucija, Lietuvos Respublikos įstatymais, Vyriausybės nutarimais, Kauno rajono savivaldybės tarybos sprendimais, kitais teisės aktais bei šiais nuostatais.
3. Taryba vykdydama savo veiklą bendradarbiauja su valstybės ir Kauno rajono savivaldybės (toliau – Savivaldybės) institucijomis bei įstaigomis, Savivaldybės teritorijoje veikiančiomis NVO (toliau – Savivaldybės NVO).
4. Tarybos sprendimai yra rekomendacinio pobūdžio.

**II SKYRIUS**

**TARYBOS VEIKLOS TIKSLAS IR FUNKCIJOS**

1. Tarybos tikslas – skatinti Savivaldybės NVO veiklą ir plėtrą, stiprinti bendradarbiavimą tarp Savivaldybės institucijų, įstaigų ir Savivaldybės NVO.
2. Taryba atlieka šias funkcijas:
   1. teikia Savivaldybės institucijoms ir įstaigoms pasiūlymus dėl Savivaldybės teritorijoje veikiančių NVO stiprinimo;
   2. dalyvauja rengiant Savivaldybės institucijų ir įstaigų teisės aktų, susijusių su NVO plėtra, projektus;
   3. dalyvauja Savivaldybės institucijoms ir įstaigoms atliekant analizę dėl Savivaldybės administruojamų viešųjų paslaugų teikimo ir teikia pasiūlymus dėl viešųjų paslaugų teikimo;
   4. dalyvauja darbo ir ekspertų grupėse NVO plėtros valstybės politikos klausimams svarstyti;
   5. atlieka kitas su Tarybos veikla susijusias funkcijas.

**III SKYRIUS**

**TARYBOS TEISĖS**

1. Taryba, įgyvendindama tikslą, turi teisę:
   1. įstatymų numatyta tvarka gauti iš valstybės ir Savivaldybės institucijų, įstaigų bei kitų organizacijų informaciją bei dokumentus reikalingus Tarybos funkcijoms atlikti;
   2. dalyvauti Savivaldybės tarybos ir komitetų posėdžiuose, kuriuose svarstomi su NVO susiję klausimai;
   3. kviesti į Tarybos posėdžius Savivaldybės institucijų ir įstaigų, kitų organizacijų atstovus, kitus asmenis (spręsti klausimus, susijusius su Tarybos funkcijų atlikimu).

**IV SKYRIUS**

**TARYBOS SUDĖTIS IR DARBO ORGANIZAVIMAS**

1. Taryba sudaroma laikantis šio principo: ne daugiau kaip pusė šios Tarybos narių –Savivaldybės institucijų ir įstaigų atstovai ir ne mažiau kaip pusė Tarybos narių – NVO, veikiančių Kauno rajono savivaldybės teritorijoje, atstovai.
2. Taryba sudaroma iš 14 narių. Septyni Savivaldybės institucijų ir įstaigų atstovai ir septyni atstovai nevyriausybinių organizacijų, veikiančių Savivaldybės teritorijoje.
3. NVO atstovus į Savivaldybės NVO tarybą pasiūlo Savivaldybės teritorijoje veikiančios NVO asociacijos, o jeigu jų nėra, nevyriausybinių organizacijų atstovus pasiūlo Savivaldybės teritorijoje veikiančios nevyriausybinės organizacijos.
4. Savivaldybės administracija organizuoja 7-ių Savivaldybės NVO atstovų atranką į Tarybą. Informacija apie organizuojamą atranką skelbiama Savivaldybės interneto svetainėje [www.krs.lt](http://www.krs.lt). NVO statusą atitinkančios įstaigos raštu (galima pateikti skenuotą raštą elektroninėmis priemonėmis) pasiūlo po vieną atstovą. Jeigu pasiūlytų NVO atstovų yra daugiau nei jiems skirtų vietų Taryboje, NVO deleguoti atstovai išrenkami Administracijos direktoriaus sukviestame susirinkime.
5. Savivaldybės meras į Tarybą deleguoja 3 atstovus, Savivaldybės administracijos direktorius į Tarybą deleguoja 4 atstovus.
6. Tarybos narių kadencijos trukmė yra dveji metai.
7. Tarybos sudėtį tvirtina Savivaldybės taryba.
8. Tarybos veiklos forma yra posėdžiai.
9. Tarybos pirmininką ir pirmininko pavaduotoją vienų metų kadencijai iš Tarybos narių visų jos narių balsų dauguma slaptu balsavimu renka Taryba pirmojo posėdžio metu.
10. Tarybos pirmininku išrinkus Savivaldybės institucijos ar įstaigos atstovą, pirmininko pavaduotoju turi būti renkamas Savivaldybės NVO atstovas.
11. Tarybos pirmininku išrinkus Savivaldybės NVO atstovą, pirmininko pavaduotoju turi būti renkamas Savivaldybės institucijos ar įstaigos atstovas.
12. Tarybos posėdžiams pirmininkauja Tarybos pirmininkas, jo nesant – pirmininko pavaduotojas.
13. Tarybos pirmininko funkcijos:
    1. planuoja ir organizuoja Tarybos darbą;
    2. šaukia Tarybos posėdžius, sudaro jų darbotvarkę, organizuoja jiems reikalingų dokumentų bei kitos medžiagos parengimą;
    3. pasirašo Tarybos posėdžių protokolus ir kitus su Tarybos veikla susijusius dokumentus;
    4. atstovauja Tarybai valstybės ir Savivaldybės institucijose, įstaigose ir organizacijose ar įgalioja jai atstovauti kitus Tarybos narius, pritarus Tarybai.
14. Tarybos sekretoriaus funkcijas atlieka Savivaldybės administracijos direktoriaus įsakymu paskirtas darbuotojas, kuris nėra Tarybos narys.
15. Tarybos sekretoriaus funkcijos:
    1. rašo Tarybos posėdžių protokolus;
    2. tvarko su Tarybos darbu susijusius dokumentus, kaupia ir sistemina surinktą medžiagą;
    3. praneša Tarybos nariams ir kitiems į posėdį kviečiamiems asmenims apie Tarybos posėdžių laiką, vietą, ne vėliau kaip prieš tris dienas pateikia informaciją apie parengtą ir su pirmininku suderintą posėdžio darbotvarkę.
16. Tarybos sprendimai priimami paprasta balsų dauguma. Balsams pasiskirsčius po lygiai, lemia Tarybos posėdžio pirmininko balsas.
17. Tarybos posėdžiai rengiami pagal poreikį.
18. Tarybos posėdžiai atviri. Tarybos posėdžiuose su patariamojo balso teise gali dalyvauti suinteresuotų Savivaldybės NVO ir kitų institucijų bei įstaigų atstovai.
19. Kiekvienas Tarybos narys turi teisę siūlyti klausimus posėdžiui, iš anksto informavęs apie tai Tarybos pirmininką.
20. Tarybos posėdžiai yra teisėti, jei juose dalyvauja ne mažiau kaip pusė Tarybos narių.
21. Tarybos sprendimai įforminami Tarybos posėdžių protokolais, kuriuos pasirašo Tarybos posėdžio pirmininkas ir sekretorius.
22. Tarybos nario įgaliojimai pasibaigia, jeigu nutrūksta jo atstovavimo ar darbo santykiai atstovaujamoje įstaigoje ar organizacijoje arba atsistatydina savo noru.
23. Tarybos veikla viešinama Kauno rajono savivaldybės interneto svetainėje www.krs.lt.

**V SKYRIUS**

**BAIGIAMOSIOS NUOSTATOS**

1. Tarybą techniškai aptarnauja Kauno rajono savivaldybės administracija.
2. Tarybos posėdžių protokolai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.
3. Tarybos nuostatai tvirtinami, keičiami ir naikinami Kauno rajono savivaldybės tarybos sprendimu.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**KAUNO RAJONO SAVIVALDYBĖS ADMINISTRACIJOS**

**ŽEMĖS ŪKIO IR KAIMO PLĖTROS SKYRIUS**

**SAVIVALDYBĖS TARYBOS SPRENDIMO „DĖL KAUNO RAJONO SAVIVALDYBĖS NEVYRIAUSYBINIŲ ORGANIZACIJŲ TARYBOS NUOSTATŲ PATVIRTINIMO“ PROJEKTO AIŠKINAMASIS RAŠTAS**

2020 m. vasario 10 d.

Kaunas

**1. Sprendimo projekto rengimą paskatinusios priežastys, tikslai.**

Pasikeitęs teisinis reglamentavimas įpareigojo Kauno rajono savivaldybę pakeisti nevyriausybinių organizacijų tarybos nuostatus.

**2.** **Teisinis reglamentavimas (kaip šiuo metu reglamentuojami sprendimo projekte aptariami klausimai, teisės aktai, kuriais vadovaujantis parengtas sprendimo projektas).**

Sprendimo projektas parengtas vadovaujantis Lietuvos Respublikos vietos savivaldos įstatymo 16 straipsnio 4 dalimi, kurioje nustatyta, kad jeigu teisės aktuose yra nustatyta papildomų įgaliojimų savivaldybei, sprendimų dėl tokių įgaliojimų vykdymo priėmimo iniciatyva, neperžengiant nustatytų įgaliojimų, priklauso savivaldybės tarybai.

Nevyriausybinių organizacijų plėtros įstatymo 6 straipsnio 2 dalis nurodo, kad savivaldybės nevyriausybinių organizacijų taryba veikia vadovaudamasi savivaldybės tarybos patvirtintais savivaldybės nevyriausybinių organizacijų tarybos nuostatais.

**3. Galimi sprendimo priėmimo padariniai (teigiami ir (ar) neigiami).**

Neigiamų padarinių nenumatoma.

**4. Keičiamo ar pripažįstamo netekusiu galios Savivaldybės tarybos sprendimo pakeitimų sąrašas.**

Pripažįstamas netekusiu galios Kauno rajono savivaldybės tarybos 2014 m. spalio   
30 d. sprendimas Nr. TS-428 „Dėl Kauno rajono savivaldybės nevyriausybinių organizacijų tarybos sudėties ir jos nuostatų patvirtinimo“.

**5. Lėšos sprendimui įgyvendinti, jų šaltiniai.**

Sprendimo įgyvendinimas Savivaldybės biudžeto lėšų nepareikalaus.

**6. Būtinumas skelbti sprendimą Teisės aktų ir kituose registruose. Viešinimas.**

Viešinamas Kauno rajono savivaldybės interneto svetainėje www.krs.lt.

**7. Antikorupcinis vertinimas.**

Vertinimas nereikalingas.

**8. Numatomo teisinio reguliavimo poveikio rezultatai.**

Vertinimas nereikalingas.

**9. Kiti, sprendimo iniciatorių nuomone, reikalingi pagrindimai ir paaiškinimai.**

Nėra.

**10. Sprendimo projekto rengėjai. Asmuo, atsakingas už projekto įvykdymą.**

Sprendimo projektą parengė Žemės ūkio ir kaimo plėtros skyriaus vedėjas Alvydas Rimdeika ir Žemės ūkio ir kaimo plėtros skyriaus vyr. specialistė Jurgita Makarienė, ji atsakinga už šio sprendimo projekto vykdymą.

Žemės ūkio ir kaimo plėtros skyriaus vedėjas Alvydas Rimdeika